## Valderrama manté una reunió de coordinació amb més de 50 representants d’organismes implicats en l’emergència per inundacions

*** Durant la presentació de la campanya de prevenció d’inundacions 2025, el conseller ha anunciat la convocatòria “d’una reunió específica de la zona de la dana”
* Emergències posarà en marxa un programa de sensibilització i formació en centres educatius i universitats**

**L'Eliana.**

El conseller d’Emergències i Interior, Juan Carlos Valderrama, ha presidit la reunió de presentació de la Campanya d’Inundacions, a la qual han assistit representants de tots els organismes implicats en l’operativitat del pla especial davant d’este tipus d’emergència.

Després de la reunió, Valderrama ha comentat que “s’ha fet una posada en comú de totes les mesures adoptades pels dispositius i les administracions per a estar preparats davant les pluges intenses que es puguen presentar al llarg d’enguany”. Ha recordat que “estem encara en la campanya d’incendis forestals” i ha destacat “la coordinació i la col·laboració de tots els dispositius emmarcats i englobats dins del pla d’especial davant d’inundacions”.

El conseller ha anunciat que convocarà “una reunió específica de la zona de la dana”. Valderrama ha recordat “les situacions personals molt preocupants i els danys en infraestructures” i ha assegurat que cal continuar pendents i treballant en la zona “i estar alerta perquè no sabem quan una pluja, encara que no siga intensa, pot afectar tots estos municipis”

El titular d’Emergències i Interior ha recomanat a la ciutadania “descarregar l’app GVA112 Avisos, per a estar informada puntualment sobre els avisos, consultar la web de l’1·1·2 (https://www.112cv.gva.es/va/inicio) i seguir també les xarxes oficials, com  X, a on anem informant de tota situació d’emergències que puguen esdevindre”.

En la presentació de la campanya de prevenció d’inundacions 2025 “s’han abordat actuacions preparatòries i s’ha remés una circular a tots els ajuntaments sobre les mesures que han d’adoptar davant un possible episodi de pluges intenses i inundacions”. A més, “s’han sotmés a un procés de revisió i actualització totes les recomanacions dirigides a la població”, ha indicat el conseller.

La Conselleria d’Emergències i Interior ha comptat amb la col·laboració de la Federació Valenciana de Municipis i Províncies, que ha informat els responsables municipals en la presa de decisions “sobre la importància de saber què és el que han de fer davant una situació o una predicció meteorològica, un avís groc, taronja o roig o una situació d’emergència”, ha destacat Valderrama.

**Formació en centres educatius**

Durant la reunió, el conseller d’Emergències i Interior, Juan Carlos Valderrama, ha anunciat als assistents que la Generalitat posarà en marxa “una campanya de sensibilització i de formació en els centres educatius no universitaris en matèria de prevenció en emergències”.

Valderrama ha explicat que mantindrà reunions amb totes les universitats valencianes, tant públiques com privades, “perquè sí que és important que a la infància i als adolescents se’ls forme en la matèria de prevenció. Sempre ens han donat una mostra del voluntariat, i és important que estiguen formats sobre com actuar davant una emergència i les mesures d’autoprotecció que han de prendre”.

Fecha: 04/09/2025